Zloženie a postup 
delegácie Slovenskej republiky na 93. zasadnutí Generálnej konferencie Medzinárodnej organizácie práce v dňoch 31. mája 2005 až 16. júna 2005 v Ženeve

Základné zmluvné a právne východiská účasti delegácie SR na konferencii:

Podľa Ústavy MOP členské štáty Medzinárodnej organizácie práce musia zabezpečiť, že ich delegácie sú plne trojstranné (tripartitné), a že delegáti sú schopní konať plne nezávisle jeden od druhého.

•	Článok 3 odsek 1 a 2 Ústavy MOP upravuje:
-	konferencie sa zúčastňujú štyria zástupcovia člena – delegáti (členského štátu MOP), z toho dvaja sú vládnymi delegátmi a ďalší dvaja sú delegátmi, ktorí zastupujú tak zamestnávateľov (RÚZ, AZZZ SR), ako aj pracovníkov (KOZ SR) každého z členov MOP (členských štátov MOP),
-	každého delegáta môžu sprevádzať najviac dvaja odborní poradcovia (ku každému bodu programu zasadnutia konferencie).

•	Čl. 13 odsek 2 písm. a) čl. 3 odsek 8 a 9 Ústavy MOP: 
-	úhrada nákladov – každý z členov MOP (členských štátov MOP) uhrádza cestovné výdavky a výdavky spojené s pobytom svojich delegátov a poradcov alebo zástupcov, ktorí sa zúčastnia na zasadnutiach konferencie; vláda každého člena (členského štátu MOP) oznámi mená delegátov a ich poradcov Medzinárodnému úradu práce (najneskôr pri tejto konferencii do 16. mája 2005); poverovacie listiny delegátov a ich poradcov podliehajú verifikácii konferencie, ktorá dvojtretinovou väčšinou hlasov prítomných delegátov môže odmietnuť prijatie ktoréhokoľvek delegáta alebo poradcu, pri ktorom príde k záveru, že nebol vymenovaný v súlade s týmto článkom.

•	Čl. 3 odsek 1, 2, 5, čl. 13 odsek 2 písm. a) Ústavy MOP:
-	v prípade nedodržania uvedených ustanovení Ústavy MOP je možnosť podať sťažnosť (sťažnosti) za porušenie ustanovení Ústavy MOP mandátovému výboru konferencie.

•	Čl. 3 odsek 5 Ústavy MOP:
- členovia MOP (členské štáty MOP) vymenujú mimovládnych delegátov a poradcov, ktorých vyberú po súhlase s najreprezentatívnejšími profesijnými organizáciami zamestnávateľov a pracovníkov (v podmienkach SR je to RÚZ, AZZZ SR a KOZ SR) príslušnej krajiny (štátu), ak také sú.

Podľa čl. 2 odseku 3 písm. a) Rokovacieho poriadku konferencie okrem delegátov a poradcov sa na konferencii môžu zúčastniť aj ministri, ktorých ministerstvá sa zaoberajú otázkami, o ktorých rokuje konferencia a ktorí nie sú delegátmi alebo poradcami. Z uvedeného vyplýva, že minister práce, sociálnych vecí a rodiny SR p. Ľudovít Kaník so sprievodom sa zúčastní na zasadnutí konferencie mimo schválenej a akreditovanej delegácie SR.

Náklady na pobyt p. ministra na konferencii v druhom týždni priebehu konferencie nie sú zahrnuté do rozpočtu delegácie SR na konferenciu, pretože p. minister nie je delegátom a ani poradcom na konferencii. 

K I. bodu písm. a) programu konferencie - Správa predsedu Správnej rady MÚP a generálneho riaditeľa MÚP

Predseda Správnej rady MÚP podá správu konferencii o práci Správnej rady MÚP od júna 2004 do júna 2005. Konferencia bude mať v predstihu správu generálneho riaditeľa MÚP v súlade s článkom 12 odsekom 1 a 2 Rokovacieho poriadku konferencie. 

Členovia (členské štáty) MOP dostanú vopred písomne správu generálneho riaditeľa MÚP a budú sa môcť k nej vyjadriť vo všeobecnej rozprave. Hlavné zameranie správy generálneho riaditeľa MÚP sa sústredí na sociálnu politiku vo svete práce. Príloha k správe zahrnie situáciu pracovníkov na okupovaných arabských územiach. Časový limit vystúpenia je len 5 minút (článok 14 odsek 6 Rokovacieho poriadku konferencie). 

Rozprava k týmto dokumentom na plenárnom zasadnutí konferencie sa začne v pondelok 6. júna 2005 od 10.00 hod. Registrácia vystupujúcich k správam predsedu Správnej rady MÚP a generálneho riaditeľa MÚP je možné urobiť v predstihu od 1. apríla 2005 e-mailom (adamo@ilo.org), alebo počas konferencie najneskoršie do 8. júna 2005 do 18. 00 hod.

Priebeh konferencie sa bude publikovať v priebežných záznamoch v anglickom jazyku, francúzskom jazyku alebo v španielskom jazyku. Jednotlivé texty vystúpení k prvému bodu programu konferencie je potrebné predložiť na diskete v softwarovom produkte, uprednostňuje sa „Word“ alebo „Wordperfect“. Rozprava na plenárnom zasadnutí konferencie, ako aj správy výborov týkajúce sa bodov I. až VI. programu konferencie sú prístupné na Internete (http://www.ilo.org). 

Zásady, ktorými sa riadi rozprava na plenárnom zasadnutí konferencie:

○ sloboda slova (vyjadrovania) je pilierom Medzinárodnej organizácie práce, ani vlády, ani zamestnávatelia alebo pracovníci nie sú oslobodení od kritiky v rámci svojich ochranných opevnení,
○  sloboda slova zahŕňa slobodu odpovedať – jedno stanovisko môže čeliť námietkam iného stanoviska,
○  sociálna spravodlivosť prispieva k trvalému mieru; všetky ľudské bytosti majú právo realizovať svoj materiálny blahobyt a duchovný rozvoj v slobode a dôstojnosti. Šírka týchto základných zásad Medzinárodnej organizácie práce znemožňuje presne vymedziť rozpravu na Medzinárodnej konferencii práce a Medzinárodná organizácia práce sa musí zamerať na ciele, ktoré odvodzuje z týchto zásad, bez ohľadu na politické úvahy,
○  napriek tomu, účel a rozsah rozpravy na Medzinárodnej konferencii práce nesmie zasiahnuť do riadnej diskusie Bezpečnostnej rady Organizácie Spojených národov a Valného zhromaždenia, orgánmi poverenými Chartou so zodpovednosťou za politické rozhodnutia v systéme OSN,
○ podporovať hodnoty ľudskej slobody a dôstojnosti uchované v Ústave Medzinárodnej organizácie práce v obdobiach ostrého politického napätia, konferencia sa musí usilovať k najplnšej možnej pokračujúcej spolupráci pri realizácii cieľov Medzinárodnej organizácie práce. Každý delegát má povinnosť vziať do úvahy tieto skutočnosti a prezident konferencie zaistiť, že sa zachovávajú.

K I. bodu písm. b) programu konferencie - Globálna správa na základe následných opatrení k Deklarácii Medzinárodnej organizácie práce o základných zásadách a právach pri práci – odstránenie nútenej a povinnej práce 

Následné opatrenia k Deklarácii o základných zásadách a právach pri práci, ktoré sa prijali na 86. zasadnutí Generálnej konferencie Medzinárodnej organizácie práce v júni 1998 vyzývajú generálneho riaditeľa Medzinárodného úradu práce, aby vypracoval správu každý rok, ktorá by poskytla dynamický globálny obraz vzťahujúci sa k uplatňovaniu jednej zo štyroch kategórii základných zásad a práv pri práci. Tohto roku je globálna správa zameraná na problematiku odstránenie nútenej a povinnej práce tak pre tie členské štáty MOP, ktoré ratifikovali Dohovor MOP o nútenej alebo povinnej práci č. 29 z roku 1930 (oznámenie č. 506/1990 Zb. a 14. bod oznámenia č. 110/1997 Z. z. ), Dohovor MOP o zrušení nútenej práce č. 105 z roku 1957( oznámenie č. 340/1998 Z. z.). Slovenská republika je viazaná uvedenými dohovormi MOP. 
	
K II. bodu programu konferencie - Program a rozpočet a iné otázky MOP

Finančné a rozpočtové záležitosti MOP sa prerokujú vo finančnom výbore podľa Rokovacieho poriadku konferencie a Finančných pravidiel MOP. Na práci tohto výboru sa zúčastní len určený vládny delegát, pretože členský príspevok do MOP platí štát, a nie sociálni partneri. Finančný výbor preskúma návrh rozpočtu MOP na roky 2006 až 2007. Preskúmajú sa informácie o finančných a správnych záležitostiach, ako aj otázky programu a rozpočtu MOP. 

Výbor príjme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.

K III. bodu programu konferencie - Informácie a správy o aplikácii dohovorov a odporúčaní MOP – výbor pre aplikáciu noriem

V súlade s článkom 19, 22 a 35 Ústavy MOP sa od vlád členov (členských štátov MOP) požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek Správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP. Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so sociálnymi partnermi na základe požiadaviek Správnej rady MÚP vypracovala za rok 2004 20 správ o aplikácii dohovorov MOP, ktorými je Slovenská republika viazaná, išlo o tieto dohovory MOP: D 34, D 45, D 87, D 88, D 98 D 100, D 111, D 122, D 130, D 136, D 144, D 148, D 155, D 156, D 159, D 161, D 167, D 171, D 176, D 184.

Na konferencii sa prerokujú vo výbore pre aplikáciu dohovorov a odporúčaní MOP správy a informácie, ktoré dodali na základe výzvy Správnej rady MÚP jednotlivé členské štáty (vrátane Slovenskej republiky) o plnení a dodržiavaní tých dohovorov a odporúčaní MOP, ktoré sú obsiahnuté v správe výboru expertov o aplikácii dohovorov a odporúčaní MOP (International Labour Conference, 93rd Session 2005, Report III (1A), Report of the Committee of Experts on the Application of Conventions and Recommendations.

Za rok 2004 vypracovala vláda SR prostredníctvom MPSVR SR Správu o stave vnútroštátneho práva a praxe v SR so zreteľom na záležitosti, ktorými sa zaoberá Dohovor MOP o úprave pracovného času v obchode a v úradoch č. 30 z roku 1930 (správa o neratifikovanom dohovore). Za rok 2005 vypracovala vláda SR prostredníctvom MPSVR SR Správu o stave vnútroštátneho práva a praxe v SR so zreteľom na záležitosti, ktorými sa zaoberá Dohovor MOP o inšpekcii práce v priemysle a v obchode č. 81 z roku 1947 a Dohovor MOP o inšpekcii práce v poľnohospodárstve č. 129 z roku 1969 (správa o neratifikovaných dohovoroch).

Na konferencii sa prejedná všeobecný prehľad správ podľa článku 19 Ústavy MOP Správa III /1B/) - (Report III /1B/, International Labour Conference, 93rd Session 2005), ktorý sa bude zaoberať Dohovorom MOP o obmedzení pracovného času na osem hodín denne a štyridsaťosem hodín týždenne v priemyselných podnikoch č. 1 z roku 1919 a Dohovorom MOP o úprave pracovného času v obchode a v úradoch č. 30 z roku 1930.

Podľa rezolúcie o opatreniach odporúčaných Správnou radou MÚP podľa článku 33 Ústavy MOP vo veci Myanmaru prijatej Medzinárodnou konferenciou práce na jej 88. zasadnutí (jún 2000), uskutoční sa osobitné zasadnutie výboru o rozprave o účinkoch opatrení prijatých vládou Myanmaru na základe odporúčaní vyšetrovacej komisie vytvorenej za účelom preskúmania dodržiavania Dohovoru MOP o povinnej alebo nútenej práci č. 29 z roku 1930 zo strany Myanmaru.

Na prerokúvanie tejto problematiky konferencia zriadi v súlade so svojím rokovacím poriadkom výbor pre aplikáciu dohovorov a odporúčaní (noriem) MOP (ďalej len „výbor“), a určení zástupcovia delegácie SR sa zúčastnia na jeho práci.

Výbor príjme správu o činnosti výboru a závery v tejto oblasti a predloží ich na schválenie plenárnemu zasadnutiu konferencie.
K IV. bodu programu konferencie – Podporný rámec pre bezpečnosť a zdravie pri práci – vytváranie nového dokumentu o podpornom rámci v tejto oblasti - všeobecná rozprava)

Ochrana pracovníkov pred pracovnými úrazmi a chorobami z povolania, ako aj starostlivosť o zlepšovanie pracovného prostredia je zakotvená v Preambule Ústavy MOP a je ústredným problémom pre MOP od svojho vzniku v roku 1919. Bolo prijatých množstvo medzinárodných pracovných noriem MOP v tejto oblasti. V predchádzajúcich rokoch bol tiež podporený program dôstojnej práce2) prostredníctvom zásady „dôstojná práca musí byť bezpečná práca“ v kontexte globalizácie, Svet čelí veľkej výzve na zápas proti odhadovaným 2 000 000 smrteľných pracovných úrazov a chorôb z povolania, ktoré sa vyskytnú ročne vo svete. 

Konferencia na svojom 91. zasadnutí (2003) uskutočnila všeobecnú rozpravu založenú na integrovanom prístupe vo vzťahu k normotvorným aktivitám v oblasti bezpečnosti a zdraví pri práci a prijala Globálnu stratégiu o bezpečnosti a zdraví pri práci. Jedným z opatrení navrhnutých v stratégii bol rozvoj a tvorba nových dokumentov ustanovujúcich podporný rámec v oblasti bezpečnosti a zdraví pri práci.

Správna rada MÚP rozhodla na svojom 288. zasadnutí (november 2003) zaradiť tento bod programu na rokovanie 93. zasadnutia Generálnej konferencie MOP. MÚP pripravil dve správy, aby slúžili ako základ pre prvú rozpravu. Priebežná správa – Podporný rámec  pre bezpečnosť a zdravie pri práci – Správa IV (1), Medzinárodná konferencia práce, 93. zasadnutie, 2005 bola sprevádzaná dotazníkom, v ktorom vlády boli vyzvané odpovedať na otázky položené v dotazníku. Tieto odpovede sa zosumarizovali v druhej správe, ktorá tiež uvádza hlavné body, ktoré konferencia môže posúdiť. Vláda SR prostredníctvom Ministerstva práce, sociálnych vecí a rodiny SR a po konzultácii so sociálnymi partnermi odpovedala na predmetný dotazník.

Na prerokúvanie tejto problematiky konferencia zriadi v súlade so svojím rokovacím poriadkom výbor pre bezpečnosť a zdravie pri práci určení zástupcovia delegácie SR sa zúčastnia na jeho práci. Výbor príjme správu o činnosti výboru a navrhne plenárnemu zasadnutiu konferencie prijať príslušné závery.

K V. bodu programu konferencie Práca v rybnom odvetví (priemysle) – rozprava s cieľom prijať úplnú normu (dohovor MOP doplnený odporúčaním MOP /normotvorná činnosť/) – druhá rozprava 

Na 92. zasadnutí konferencie (jún 2004) prebiehala vo výbore pre prácu v rybnom odvetví prvá rozprava s cieľom prijať dohovor MOP doplnený odporúčaním MOP o práci v rybnom odvetví. Na základe rezolúcie prijatej konferenciou 16. júna 2004 sa tento bod zaradil do programu 93. zasadnutia konferencie (jún 2005) na druhú rozpravu.

Povaha práce v rybnom odvetví (priemysle) vyžadovala a vyžaduje funkčne určené medzinárodné pracovné normy. Správna rada MÚP schválila odporúčanie revidovať 7 existujúcich noriem MOP v tejto oblasti (5 dohovorov a 2 odporúčania) prijatých v roku 1920, 1959 a v roku 1966. Racionálnym dôvodom pre takúto revíziu bolo odzrkadliť zmeny v odvetví, ktoré nastali za posledných štyridsať rokov, dosiahnuť širšiu ratifikáciu, docieliť, ak je to možné väčší podiel rybárov vo svete, najmä tých, ktorí pracujú na menších lodiach a určiť iné kritické problémy, také ako bezpečnosť a zdravie. Táto revízia doplní paralelnú prácu MOP konsolidovať normy pre rybárov do úplnej novej normy, ktorá bude brať do úvahy rozdielnosti v rybných prevádzkach, opatrenia v zamestnaní, spôsoby odmeňovania a iné aspekty.

V súlade s článkom 39 odsekom 6 Rokovacieho poriadku konferencie, MÚP vypracoval na základe záverov z prvej rozpravy Správu V (1) - návrh textu dohovoru MOP a odporúčania MOP. Predmetná správa prešla pripomienkovaním zo strany členských štátov MOP a sociálnych partnerov. Po zapracovaní pripomienok MÚP pripravil Správu V (2A) na účely rozpravy vo výbore pre prácu v rybnom odvetví na 93. zasadnutie konferencie (jún 2005), pritom vzal do úvahy výsledky trojstranného zasadnutia expertov v oblasti rybného odvetvia (priemyslu) – Správa V (2 B).

Na 92. zasadnutí konferencie (jún 2004) sa nikto z členov delegácie SR na konferencii nezúčastňoval na práci výboru pre prácu v rybnom odvetví v prvej rozprave okrem iného aj preto, že Ministerstvo pôdohospodárstva SR nenominovalo príslušného poradcu pre tento bod programu konferencie. Druhá rozprava k tejto problematike, ktorá bude prebiehať na tohtoročnej konferencii bude smerovať k prijatiu, ako sa už uviedlo, dohovoru MOP doplneného odporúčaním MOP. Keďže sa nikto z delegácie SR v roku 2004 nezúčastňoval na prvej rozprave k tejto problematike navrhuje sa po súhlase so sociálnymi partnermi neobsadzovať poradcami tento bod programu konferencie. Dôvodom je tiež skutočnosť, že Slovenská republika nie je prímorský štát a nemá rozvinutý rybný priemysel v takom rozsahu ako prímorské štáty.

K VI. bodu programu konferencie – Podpora zamestnávania mladých - všeobecná rozprava založená na integrovanom prístupe

Vzrastajúca nezamestnanosť mladých a rozsiahla prevaha podzamestnanosti mladých vyvoláva značné znepokojenie v krajinách sveta a v medzinárodnom spoločenstve. Napriek niektorým nárastom v miere zamestnanosti mladých, naliehavo sa vyžadujú účinné programy na podporu dôstojnej práce pre mladých mužov a ženy prostredníctvom vnútroštátnych a medzinárodných opatrení s cieľom odstrániť chudobu, zabezpečiť udržateľnosť rozvoja a trvalý mier. MOP bola vyzvaná zohrávať vedúcu medzinárodnú rolu v tejto oblasti v rámci siete generálneho tajomníka OSN k zamestnávaniu mladých, rezolúcie Valného zhromaždenia OSN (2002) „o Podpore zamestnávania mladých“ a miléniovými rozvojovými cieľmi OSN.

Z hľadiska tohto konferencia uskutoční všeobecnú rozpravu o podpore zamestnávania mladých založenú na integrovanom prístupe. V príprave na všeobecnú rozpravu trojstranné zasadnutie sa uskutočnilo v októbri 2004 o zamestnávaní mladých – Perspektívne zamestnanie s cieľom identifikovať počiatočné oblasti dohody. Správa a závery z tohto zasadnutia spoločne s podkladovým materiálom Počiatočné právo – Dôstojná práce pre mladých ľudí a všeobecný prehľad výboru expertov o aplikácii dohovorov a odporúčaní o podpore zamestnávania (2004) poskytuje rámec pre kompletnejšiu rozpravu k tomuto problému na konferencii.

K doplneniu a k príprave k týmto dokumentom, MÚP pripravil správu: Zamestnávanie mladých – Chopiť sa výzvy (Správa VI, Medzinárodná konferencia práce, 93. zasadnutie, 2005). Zostavovanie záverov z trojstranného zasadnutia a analýza prezentovaná v Počiatočnom práve – Dôstojná práca pre mladých ľudí, Správa VI sa zameriava na opatrenia MOP v spojitosti so zložkami a inými medzinárodnými organizáciami na podporu príležitostí na dôstojnú prácu pre mladých ľudí prostredníctvom svojej normotvornej činnosti, rozvíjania znalostí, obhajoby, aktivít pre služby. Očakávajúc, že správa identifikuje stratégie a nástroje, ktoré by sa mohli rozvíjať a aplikovať k budúcej práci MOP o zamestnávaní mladých.

Na prerokúvanie tejto problematiky konferencia zriadi v súlade so svojím rokovacím poriadkom výbor pre zamestnávanie mladých a určení zástupcovia delegácie SR sa zúčastnia na jeho práci. Výbor príjme správu o činnosti výboru a navrhne plenárnemu zasadnutiu konferencie prijať príslušné závery.

Návrh

stanoviska vlády Slovenskej republiky k programu a k navrhovaným záverom 93. zasadnutia Generálnej konferencie Medzinárodnej organizácie práce v dňoch 31. mája 2005 až 16. júna 2005 v Ženeve 

Slovenská republika ako členský štát MOP prispieva doterajšími aktivitami k rozvíjaniu a zlepšovaniu kultúry pracovných a sociálnych vzťahov.

Programové vyhlásenie vlády SR predpokladá aktívne členstvo v medzinárodných organizáciách vrátane MOP a dáva rámec aj na postup delegácie SR na 93. zasadnutí konferencie.

Pokiaľ ide o prvý bod programu zasadnutia konferencie, správa predsedu Správnej rady MÚP a generálneho riaditeľa MÚP sa bude týkať programu a realizácie činností MOP v predchádzajúcom období a zameria sa na sociálnu politiku vo svete práce. Členovia MOP (členské štáty MOP) dostanú vopred písomnú správu generálneho riaditeľa MÚP a budú sa môcť k nej vyjadriť vo všeobecnej rozprave. Slovenská republika ako členský štát MOP si riadne plní záväzky vyplývajúce z Ústavy MOP, z dohovorov MOP, ktorými je viazaná, i z ďalších vnútorných úprav MOP. K tomuto bodu programu konferencie sa okrem iného vyjadrí vo všeobecnej rozprave minister práce, sociálnych vecí a rodiny SR p. Ľudovít Kaník. Pokiaľ ide o Deklaráciu o základných zásadách a právach pri práci a jej následné opatrenia Slovenská republika je viazaná všetkými ôsmimi dohovormi MOP, ktoré sa vzťahujú ku všetkým štyrom kategóriám základných zásad a práv pri práci.

V druhom bode programu zasadnutia konferencie sa bude prerokúvať program, návrh rozpočtu na roky 2006 a 2007 a ďalšie finančné otázky MOP. Slovenská republika riadne a včas splnila svoje finančné záväzky voči MOP v predchádzajúcich rokoch a pokiaľ ide o rok 2005 uhradila 7. apríla 2005 členský príspevok do rozpočtu MOP na rok 2005 vo výške 180 371 CHF. Členský príspevok do MOP sa uhradil z kapitoly rozpočtu Ministerstva zahraničných vecí SR. V tomto druhom bode programu konferencie sa preskúmajú informácie o finančných a správnych záležitostiach, ako aj otázky programu a čerpania rozpočtu a návrhu rozpočtu na roky 2006 a 2007. Vládny zástupca delegácie SR sa zúčastní na práci finančného výboru vo vzťahu k druhému bodu programu konferencie a podporí predkladaný návrh rozpočtu na roky 2006 až 2007.

Stálym a tretím bodom každoročného zasadnutia konferencie je prerokúvanie správ o aplikácii dohovorov a odporúčaní MOP v súlade s článkami 19, 22 a 35 Ústavy MOP. Od vlád členov (členských štátov MOP) sa požaduje, aby oznamovali generálnemu riaditeľovi MÚP informácie a správy o opatreniach vo vzťahu k dohovorom a odporúčaniam MOP, ktoré sa prijali na príslušnej konferencii pred príslušnými vnútroštátnymi orgánmi, ako aj informácie a správy o aplikácii dohovorov MOP, ktoré ratifikovali. Ak ide o dohovory MOP, ktoré člen (členský štát) MOP neratifikoval, je potrebné oznamovať generálnemu riaditeľovi MÚP na základe požiadaviek Správnej rady MÚP stav vnútroštátneho práva a praxe vo vzťahu k príslušnému vyžadovanému dohovoru (dohovorom) MOP a obdobne sa to vzťahuje aj na odporúčania MOP. Vláda Slovenskej republiky prostredníctvom Ministerstva práce, sociálnych vecí a rodiny SR a v spolupráci s príslušnými ministerstvami a po konzultácii so sociálnymi partnermi na základe požiadaviek Správnej rady MÚP vypracovala za rok 2004 20 správ o aplikácii dohovorov MOP, ktorými je Slovenská republika viazaná, išlo o tieto dohovory MOP: D 34, D 45, D 87, D 88, D 98 D 100, D 111, D 122, D 130, D 136, D 144, D 148, D 155, D 156, D 159, D 161, D 167, D 171, D 176, D 184.

Za rok 2004 vláda SR prostredníctvom MPSVR SR vypracovala Správu o stave vnútroštátneho práva a praxe v SR so zreteľom na záležitosti, ktorými sa zaoberá Dohovor MOP o úprave pracovného času v obchode a v úradoch č. 30 z roku 1930 (správa o neratifikovanom dohovore) a za rok 2005 Správu o stave vnútroštátneho práva a praxe v SR so zreteľom na záležitosti, ktorými sa zaoberá Dohovor MOP o inšpekcii práce v priemysle a v obchode č. 81 z roku 1947 a Dohovor MOP o inšpekcii práce v poľnohospodárstve č. 129 z roku 1969 (správa o neratifikovaných dohovoroch).

Na konferencii sa prejedná všeobecný prehľad správ podľa článku 19 Ústavy MOP Správa III /1B/) - (Report III /1B/, International Labour Conference, 93rd Session 2005), ktorý sa bude zaoberať Dohovorom MOP o obmedzení pracovného času na osem hodín denne a štyridsaťosem hodín týždenne v priemyselných podnikoch č. 1 z roku 1919 a Dohovorom MOP o úprave pracovného času v obchode a v úradoch č. 30 z roku 1930.

Vládny zástupca vo výbore pre aplikáciu dohovorov a odporúčaní MOP bude presadzovať a obhajovať skutočností vyplývajúce z podaných správ.

Štvrtým bodom programu konferencie je Podporný rámec pre bezpečnosť a ochranu zdravia pri práci – vytváranie nového dokumentu pre túto oblasť. Ochrana pracovníkov pred pracovnými úrazmi a chorobami z povolania, ako aj starostlivosť o zlepšovanie pracovného prostredia je zakotvená v Preambule Ústavy MOP a je ústredným problémom pre MOP od svojho vzniku v roku 1919. Bolo prijatých množstvo medzinárodných pracovných noriem MOP v tejto oblasti. V predchádzajúcich rokoch bol tiež podporený program dôstojnej práce prostredníctvom zásady „dôstojná práca musí byť bezpečná práca“ v kontexte globalizácie, Svet čelí veľkej výzve na zápas proti odhadovaným 2 000 000 smrteľných pracovných úrazov a chorôb z povolania, ktoré sa vyskytnú ročne vo svete.

V záujme ochrany pracovníkov pred pracovnými úrazmi a chorobami z povolania, ako aj v ďalších oblastiach bezpečnosti a zdravia pri práci vláda SR podporuje rozumné a nevyhnutné opatrenia na zníženie a odstránenie príčin pracovných úrazov a chorôb z povolania a neustále zlepšovanie pracovného prostredia. Určení zástupcovia delegácie SR sa zúčastnia vo výbore pre bezpečnosť a ochranu zdravia pri práci na posudzovaní uvedenej problematiky a podporia prijatie odporúčajúceho dokumentu k predmetnej problematike.

Piatym bodom programu konferencie je druhá rozprava k problematike práce v rybnom odvetví (priemysle) s cieľom prijať príslušný dohovor MOP a odporúčanie MOP. Súčasne 7 existujúcich noriem MOP v tejto oblasti (5 dohovorov a 2 odporúčania) prijatých v roku 1920, 1959 a v roku 1966 už stratilo svoju aktuálnosť. Racionálnym dôvodom pre návrh revidovať tieto normy bolo odzrkadliť zmeny v odvetví, ktoré nastali za posledných štyridsať rokov, dosiahnuť širšiu ratifikáciu, docieliť, ak je to možné väčší podiel rybárov vo svete, najmä tých, ktorí pracujú na menších lodiach a určiť iné kritické problémy, také ako bezpečnosť a zdravie. Táto revízia doplní paralelnú prácu MOP konsolidovať normy pre rybárov do úplne nového dohovoru MOP a odporúčania MOP, ktoré zoberú do úvahy rozdielnosti v rybných prevádzkach, opatrenia v zamestnaní, spôsoby odmeňovania a iné aspekty. Slovenská republika ako vnútrozemský štát nemá tak rozvinuté rybné odvetvie (priemysel) ako prímorské štáty. Napriek tomu, že na práci výboru k tomuto bodu programu konferencie sa nezúčastní žiadny člen delegácie SR, vláda SR podporuje prijatie nových medzinárodných pracovných noriem o práci v rybnom odvetví (priemysle).  

Šiestym bodom programu konferencie je problematika Podpory zamestnávania mladých - všeobecná rozprava založená na integrovanom prístupe. Vzrastajúca nezamestnanosť mladých a rozsiahla prevaha podzamestnanosti mladých vyvoláva značné znepokojenie v krajinách sveta a v medzinárodnom spoločenstve. Napriek niektorým nárastom v miere zamestnanosti mladých, naliehavo sa vyžadujú účinné programy na podporu dôstojnej práce pre mladých mužov a ženy prostredníctvom vnútroštátnych a medzinárodných opatrení s cieľom odstrániť chudobu, zabezpečiť udržateľnosť rozvoja a trvalý mier. 

Na prerokúvanie tejto problematiky konferencia zriadi v súlade so svojím rokovacím poriadkom výbor pre zamestnávanie mladých. Poverený vládny zástupca SR vo výbore sa vyjadrí k problémom zamestnávania mladých a podporí prijatie navrhovaných záverov.

• • • • •

V pondelok 6. júna 2005 popoludní sa uskutočnia na plenárnom zasadnutí konferencie voľby do Správnej rady MÚP, budú sa voliť riadni a zastupujúci členovia správnej rady na obdobie troch rokov v súlade s článkom 7 odsekom 5 Ústavy MOP, článkom 48 a článkom 52 Rokovacieho poriadku konferencie. Slovenská republika bola zastupujúcim členom v Správnej rade MÚP v rokoch 1996 až 1999 a riadnym členom Správnej rady MÚP v rokoch 1999 až 2002. Za región strednej a východnej Európy kandidujú do Správnej rady MÚP za riadnych členov Správnej rady MÚP Rumunsko a Bielorusko a za zastupujúcich členov Správnej rady MÚP Maďarská republika, Česká republika a Poľská republika.